Svētku gājiens "Valmiera lepojas"
2023-07-21 19:00 - 20:30 (Europe/Helsinki)
No 20. līdz 23. jūlijam kopā piedzīvosim Valmieras 740. dzimšanas dienu. Jau tradicionāli svētku piektdienā, 21. jūlijā, plkst. 19.00 norisināsies svētku gājiens “Valmiera lepojas”, kas pa Rīgas ielu no Limbažu ielas un Semināra ielas krustojuma virzienā vedīs līdz Sv. Sīmaņa baznīcai. Pulcēšanās gājienam – Semināra ielā un Smilšu ielā.
Valmieras novada pašvaldība un Valmieras Kultūras centrs aicina ikvienu, kurš Valmieru sauc par savu – uzņēmumus, iestādes, biedrības, domubiedru grupas, kā arī šogad un pagājušajā gadā dzimušo mazuļu vecākus ar savām atvasēm, – pieteikties dalībai svētku gājienā. Dalību gājienā “Valmiera lepojas” var pieteikt līdz 14. jūlijam, aizpildot elektronisku pieteikuma formu, kas pieejama www.valmierasvin.lv un Valmieras novada pašvaldības mājaslapā www.valmierasnovads.lv, kā arī Valmieras Kultūras centra mājaslapā www.vkc.lv. Pirms pieteikuma formas aizpildīšanas lūdzam iepazīties ar svētku gājiena nolikumu.
Pieteikumā lūdzam norādīt uzņēmuma, iestādes vai biedrības nosaukumu, īsu informāciju par organizāciju, kā arī kontaktpersonu un provizorisko gājiena dalībnieku skaitu (arī motorizēto transportlīdzekļu skaitu, ja tādi plānoti). Gājiena dalībniekus aicinām būt atbildīgiem par apkārtējo vidi – gājiena laikā izmantot dabai draudzīgus suvenīrus ar organizācijas simboliku, lai izvairītos no apkārtējās vides piesārņošanas riska!
Plašāka informācija, zvanot pa tālruni 26899787 (Evija) vai sūtot e-pastu: evija.dzvinko@valmierasnovads.lv.

Valmieras pilsētas svētku tirdziņš
2023-07-22 09:00 - 16:00 | Rīgas iela
Valmieras 740. dzimšanas dienā Rīgas iela būs pārvērtusies par tirgus laukumu. Tur 22. jūlijā no plkst. 9.00 līdz 16.00 būs krāsu, rakstu, sajūtu, noskaņu pārbagātība, amatniekiem un mājražotājiem piedāvājot savus darinājumus. Mājražotāji un amatnieki, kuri priecēs ar savu roku darbu, aicināti pieteikties no 5. jūnija līdz 14. jūlijam vai līdz brīdim, kad tiks sasniegts maksimālais tirgotāju skaits, aizpildot elektroniski pieteikuma anketu šeit.
Lūgums rūpīgi iepazīties ar tirdziņa nolikumu.

Ēdinātājiem (t.sk. uzkodas, dzērieni) sabiedriskās ēdināšanas pieteikums atrodams šeit – https://shorturl.at/kzFNW
Svinēsim Valmieras 740 kopā!
Valmieras pilsētas svētku programma: www.valmierasvin.lv
Papildus saziņai par tirdziņa norisi:
Valmieras Kultūras centra kultūras projektu vadītāja Sintija Milberga
e-pasts: sintija.milberga@valmierasnovads.lv
Tālr. 20436868

Vasaras nakts koncerts "Mīlestības lidojumā" Rubenes baznīcas dārzā
2023-07-26 21:00 - 22:15 | Rubenes baznīca
Trešdien, 26.jūlijā, plkst. 21.00 Rubenes baznīcas dārzā izskanēs Vasaras nakts koncerts “Mīlestības lidojumā”.
Koncertā Latvijas Nacionālās operas mākslinieki – soprāns Inga Šļubovska-Kancēviča, baritons Rihards Millers un pianiste Ērika Millere – piedāvās apcerēt, saklausīt un izbaudīt mīlestības burvību mūzikā. Gan caur skaistām, liriskām itāļu dižgara Dž. Pučīni melodijām, gan spraigām un dzirkstošām G.Doniceti un F.Lehāra mūzikas lappusēm, gan saklausīt latviešu komponistu skaņu gleznās vasaras burvību, vēja šalkas un putnu vīterošanu.
Šī būs vienreizēja iespēja Rubenes ev.lut.baznīcas dārzā baudīt izmeklētu vokālo kamermūziku un opermūziku, kas ietver gan itāļu, austriešu, gan latviešu mūziku, un kopā ar māksliniekiem ļauties piedzīvot visdažādākos mīlasstāstus.
Ieeja par ziedojumiem.

Brīvdabas kino vakars Valmiermuižas parkā. Filma "Upurga"
2023-08-03 21:00 - 22:30 | Valmiermuižas parks
Uzmanību!
Nepastāvīgu laikapstākļu dēļ mainīta norises vieta – tikšanās ar režisoru Uģi Olti un filma “Upurga” 3. augustā plkst. 21.00 norisināsies Valmiermuižas alus viesistabā!
***
3. augustā plkst. 21.00 Valmiermuižas parkā notiks brīvdabas kino vakars. Tajā tiks demonstrēta režisora Uģa Oltes filma “Upurga”. Pirms filmas notiks tikšanās ar filmas pārstāvjiem.
Pedantisks piedzīvojumu gids Andrejs mežonīgas pierobežas upes ielejā pazaudē savu māsu un viņas komandu – filmēšanas grupu, kas tur ieradusies filmēt veģetāro desiņu reklāmu. Taču viss noiet greizi, kad filmēšanas grupa pēkšņi izkūp zilā gaisā. Lai glābtu draugus, Andrejam nākas vienatnē doties viņiem pa pēdām dziļi meža biezoknī, kur sagaida cīņa gan ar ārējiem spēkiem, gan iekšējiem dēmoniem. Viņš nezina, ka šajā ielejā rudeņos uzplaukst dabas parādība, no kuras neprātīgā spēka nav pasargāti pat vietējie. Atrast pazaudēto nebūs viegli, un drīz vien Andrejs uzzinās – kas meklē, tas pazūd!
Lomās: Igors Šelegovskis, Inga Tropa, Rihards Sniegs, Elvita Ragovska, Reinis Boters, Morten Traavik.
Pasākumu organizē Valmieras Kultūras centrs sadarbībā ar Valmiermuižas kultūras biedrību un Latvijas Kinematogrāfistu savienību.
Pasākuma apmeklējums bez maksas.

CARNIVAL YOUTH & SUB SCRIPTUM koncerts. Vaidavas vasara 2023
2023-08-10 19:00 - 21:30 | Vaidavas ezera pludmale
Prieks paziņot, ka arī šogad varēsim piedzīvot lielisku vasaru Vaidavā! Vaidavas ezermalā un turpat netālu esošajā estrādes zonā šajā vasarā ikvienam būs iespēja piedalīties sportiskās aktivitātēs, klausīties koncertus, kā arī baudīt un veldzēties Valmiermuižas “GARDU MUTI” vasarnīcā ar spirdzinošiem dzērieniem un gardām uzkodām. Patiecoties aktīvās atpūtas centram “VaidavEŽI”, kas vasaras sezonā mājo Vaidavas pludmalē, ķersim saules starus uz SUP dēļa vai laiski priecāsimies par ezera silto ūdeni un gaisu, peldoties vai izbraucot ar laivu.
Vasaru jābauda katru dienu, tādēļ ceturtdien, 10.augustā, no plkst. 19.00 Vaidavas ezermalas estrādē mūs ar vasarīgu koncertu iekustinās pašmāju grupas “CARNIVAL YOUTH” un “SUB SCRIPTUM”.
“Carnival Youth” savā mūzikā apvieno melodiskumu un jauneklīgu melanholiju ar alternatīvā roka un indī mūzikas enerģiju. Kopš grupas dibināšanas 2012. gadā, “Carnival Youth” ir izdevuši piecus albumus. Pēdējos divus gadus grupa pavadījusi latviešu kino mūzikas koncertprogrammas “Naivais ku-kū” paspārnē, taču šogad “Carnival Youth” atgriežas pie oriģinālmūzikas un pašlaik aktīvi veido muzikālo materiālu jaunai programmai.
Grupa “Sub Scriptum” aktīvi koncertē kopš 2017.gada, pārstāvot Indie/Pop stilu. Grupa ir biežs viesis tādos festivālos kā “Summer Sound”, uzstājušies Latvijā zināmos raidījumos kā ‘’Zelta Mikrofons 2021 nominantu izziņošana’’, ‘’TV3 gada balva’’, “Osokina brīvības festivālā Ukrainai”, spēlēts ir visur, pat zirgu stallī…ja neticat, ierakstiet Youtube ‘’Pajāt’’. Kultūrai un mūzikai tik skarbajā 2020.gadā viņi izdeva albumu “21.gs. mode”, ko ierakstīja ar producentiem Arni Račinski un Aleksandru Buriju (Ukraina). 2023.gada 3.aprīlī grupa izdedva mini albumu ‘’Mīlestības’. Tas stāsta par brīnišķīgi skaistām un ellišķīgi sāpīgām mīlestībām. Albuma laikā grupa nirst savos dziļākajos un klusākajos ūdeņos, lai par tiem runātu skaļi. Kā saka grupas solists Kristers Rudzītis: ‘’Citreiz ir veselīgi nonākt līdz akmeņiem, lai parunātos ar saviem aisbergiem..’’.
Biļetes uz koncertu var iegādāties “Biļešu Paradīze” kasēs. Ieeja: 15 EUR. Bērniem līdz 6 gadu vecumam (ieskaitot) ieeja bez maksas. Biļetes elektroniski: https://www.bilesuparadize.lv/lv/event/128349

Grupas "Zodiaks" atgriešanās koncerts
2023-08-11 19:00 - 20:30 | Valmieras estrāde, Dīvaliņa iela 10A, Valmiera, Latvija
Šovasar atgriešanos uz skatuves piedzīvo leģendārās grupas Zodiaks mūziķi, komponistam Jānim Lūsēnam atkal apvienojot savulaik populāro duetu – Zigfrīdu Muktupāvelu un Maiju Lūsēnu. Joprojām neticami jaudīgi un muzikāli spēcīgi izskan gan kosmiskā Zodiac instrumentālie skaņdarbi (”Pacific”, “Rock on ice”, “Provincial Disco”, “Zodiac”), gan Zodiaka leģendārie hiti („Taisnība”, “Vējš”, “Tēvu zeme”, “Manas mīļākās puķes”, “Pūt, vējiņi”, „Mirušais gadsimts”, “Dziedi jel” u.c.). Ar šiem koncertiem grupas mūziķi nolēmuši pateikt lielo PALDIES saviem ilggadējiem faniem un līdzjutējiem.
Pārsteidzoši, ka daudzo gadu pauze nav mazinājusi šīs mūzikas aktualitāti, ko arī apliecina publikas lielā atsaucība.
Atzīstot, ka grupas atkalsatikšanās ir emocionāla ne tikai skatītājiem, bet arī pašiem mūziķiem, Zigfrīds Muktupāvels saka: “Ir teiciens, ka divreiz vienā upē neiekāpsi, bet tomēr tagad tā upe ir kļuvusi vēl jaudīgāka un plašāka. Toreiz visi bijām jaunības degsmes pārņemti, tagad klāt nākusi pieredze un cita dzīves izpratne. Grupā ZODIAKS un duetā ar Maiju savulaik sāku savu dziedātāja karjeru, un tagad ir tik lieliski atgriezties “tajos laikos”, bet ar daudz dziļāku izpratni un nojēgu par pasauli.”
Grupas ZODIAKS dziesmas raksturo ne tikai spēcīgi teksti, lieliska mūzika un tās izpildījums, bet arī grupas solistu Maijas un Zigfrīda unikālā balsu tembru saderība. “Mani fascinē Zigfrīda izcilā muzikalitāte, viņa mūzikas izjūta un balss dziļais tonis. Ir sajūta, ka viņa elpa balstās nevis diafragmā bet kaut kur zemes kodolā. Ja cilvēkam ir dziļa dvēsele, tad arī tas tonis skan, tā ir dvēseles kvalitāte. Es arī ļoti priecājos, ka atkal būsim kopā uz vienas skatuves.” prieku pauž Maija Lūsēna.
Padomju elektroniskās mūzikas aizsācēji – Latvijas grupa Zodiac savus mūzikas eksperimentus ar kosmiskām skaņām sāka jau 70. gados, uzstājoties ar tam laikam neierasto elektroniski sintētisko mūziku, iedvesmojoties no tādiem izpildītājiem kā J.M.Jarre, Space un Kraftwerk. Grupas muzikālie eksperimenti ieguva klausītāju atbalstu un mīlestību ne tikai Padomju Savienībā, bet arī Japānā, Austrijā, Somijā un citās pasaules valstīs. Zodiac ieraksts Disco Alliance 1980.gadā kļuva par pirmo mūzikas albumu visā PSRS, kas ar savu mūsdienīgumu un trāpīgajām melodijām bija līdzvērtīgs Rietumu popmūzikas hitiem.
Skaņuplate piedzīvoja rekordlielu tirāžu, jo tika pārdoti vairāk nekā 20 miljoni ieraksta kopiju.
“Tolaik dzīvojām attīstīta sociālisma apstākļos, kad spēlēt rokmūziku nebija vienkārši. Esot pretrunā ar padomju estrādes mūzikas kanoniem, šim žanram jau no pirmsākumiem Padomju Savienībā bija disidentiska nokrāsa”, atceras komponists Jānis Lūsēns. “Pēc Pērkona skandāla ar izdemolēto vilcienu skrūves tika piegrieztas un bija jāmeklē veids, kā izlikties labam un lojālam padomju iekārtai. Viltīgi izlēmu savam kolektīvam dot latvisku vārdu Zodiaks (ar -ks galā), jo, pateicoties Zodiac pirmās plates panākumiem, jaunais grupas nosaukums neradīja aizdomas pretvalstiskai nostājai. Taču garu tas nemainīja. Par grupas galvenajiem solistiem kļuva duets – Maija Lūsēna un Zigfrīds Muktupāvels. Ar savām iedvesmojošām, patriotiski krāsotajām, profesionālismā spīdošajām dziesmām “Taisnība”,
“Tēvu zeme”, “Mirušais gadsimts” Zodiaks 80.gados kļuva par vienu no dziesmotās revolūcijas karognesējiem. 1987.gadā un 1989.gadā slavenajā festivālā “Liepājas Dzintars” Zodiaks izcīnija “Grand Prix” – kā skaistu atzinību par līdz tam darīto un paveikto. Šovasar šīs dziesmas noteikti izskanēs savādāk, taču nemainīgs paliek to vēstjums. Maijas un Zigfrīda balsis radīs patīkamu satraukumu – tādu kā toreiz, izdzirdot pirmās mūzikas taktis no raidījuma “Labvakar, Latvija””.
Kopš grupas aktīvās darbības pārtraukšanas 90.gados Zodiaks tikai retas reizes sanācis uz koncertiem, no kuriem katrs kļuvis par ievērojamu notikumu mūzikas dzīvē. Vasaras koncerttūrē uz skatuves Jānim Lūsēnam, Zigfrīdam Muktupāvelam, Maijai Lūsēnai un ģitāristam Aivaram Gudrajam pievienojušies arī Kristens Kupčs (ģitāra), Jānis Lūsēns jun. (bass), Harijs Gūtmanis (sitaminstrumenti), Uģis Upenieks (perkusijas) un Sarma Liede, Austra Kozuliņa, Toms Kalderauskis (papildvokāls).
Zodiaka vērienīgās atvadu turnejas koncerts Valmieras estrādē gaidāms 11.augustā 19:00. Biļetes iepriekšpārdošanā – Biļešu Paradīzē. Rīko Producentu grupa 7.

"Putu paradīze" Valmierā
2023-08-13 15:00 - 18:00 | Valmieras estrāde, Dīvaliņa iela 10A, Valmiera, Latvija
Visneaizmirstamākā bērnu ballīte Putu Paradīze izsludina 2023. gada vasaras sezonas pasākumus. Šovasar atkal viesosimies foršākajās Latvijas pilsētās, kur dāvāsim prieku, jautrību un neaizmirstamas bērnu putu ballītes.
Nepalaid garām nozīmīgāko bērnu pasākumu šovasar! Kā vienmēr, ar dejām putās, piepūšamajām atrakcijām, cukurvati, popkornu, konkursiem, balvām un pasākuma vadītāju no Ķepu Patruļas.
Biļetes pieejamas gan Biļešu serviss, gan pasākuma laikā uz vietas!
https://www.bilesuserviss.lv/lat/biletes/muzika/putu-paradize-84640/

Informācija par pasākumu T: 29656501
www.djgunchs.lv

Asinsdonoru diena Valmierā
2023-08-14 10:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
14. augustā no plkst. 10.00 līdz 13.00 Valmieras Kultūras centrā Rīgas ielā 10 norisināsies Valsts asinsdonoru centra izbraukums, kur ziedot asinis aicināti visu asinsgrupu donori, jo īpaši 0-!

Latvian Voices a cappella festivāls 2023
2023-08-17 10:00 - 2023-08-19 20:00 | Valmiera
17.-19. augustā Valmieru ar vasaras meistarklasēm un septīto a cappella mūzikas festivālu pieskandinās vokālā grupa Latvian Voices. Festivāls ik gadu pulcē ansambļu dziedātājus, mūziķus, pedagogus, individuālos interesentus un a cappella mūzikas cienītājus.
Meistarklases, kā ierasts, vadīs Latvian Voices dalībnieki, īpašu vērību piešķirot tādiem tematiem, kā radošums, mēģinājumu un iedziedāšanās process, skatuves brīvība, balss veselība, ķermeņa, prāta un balss savstarpējā harmonija. Īpašs akcents tiks likts uz vīrieša balsi. Arī visi festivāla viesmākslieki un vieslektori šogad ir vīriešu balss īpašnieki: mūziķis un dziedātājs Shipsea; elpas un balss treneris
Arturas Burke; dziedātāji no vokālajām grupām Midnight Five (Latvija) un ManSound (Ukraina), kuri dalīsies ar savu profesionālo skatījumu un personisko pieredzi ansambļu dziedāšanā.
Festivāla ietvaros notiks vairāki vokālās mūzikas koncerti:
17.augustā plkst.19:00 Valmieras Sv.Sīmaņa baznīcā festivālu ar solo uzstāšanos atklās daudzpusīgi radošā personība- Shipsea. Viņš ir darbojies neskaitāmos, žanriski daudzveidīgos projektos, tai skaitā bijis vokālās grupas Cosmos dalībnieks. Shipsea unikālais balss tembrs un diapozons apvienojumā ar viņam raksturīgo, eksperimentālo oriģinālmūzikas stilu, spēj aizkustināt klausītājus gan Latvijā, gan
ārpus tās.
18.augustā tradiconālo A Cappella Nakti ar brīvdabas koncertu “Akustika” pagalmā plkst.20:00 atvērs vokālā grupa Midnight Five. Grupā dzied pieci jauni, profesionāli mūziķi- Rīgas Doma kora skolas absolventi-, kuri turpina izglītoties skatuves mākslās, un savu dzīves ceļu jau ir cieši savijuši ar koru un vokālo ansambļu mūziku. Grupas repertuārā atrodams gan džezs, gan popmūzika, gan folklora, gan citi vārdā nenosaukti stili. Vakara turpinājumā par a cappella noskaņām rūpēsies DJ Straume.
19.augustā Valmieras Kultūras centrā plkst.18:00 sāksies festivāla Noslēguma koncerts divās daļās. Pirmajā daļā uz skatuves kāps festivāla rīkotāji – Latvian Voices – un visi šī gada meistarklašu dalībnieki. Koncerta otrajā daļā uzstāsies grupa Mansound no Ukrainas. Vokālais sekstets ir dibināts Kijivā 1994.gadā, un 2001.gadā All American Entertainment Awards apbalvošanas ceremonijā
ManSound bija nominēti kā labākā vokālā grupa. Neraugoties uz kara apstākļiem, grupa nav pārstājusi savu skatuves darbību, tādējādi vēršot pasaules uzmanību uz Ukrainā notiekošo.
Latvian Voices ir viena no vien dažām profesionālajām a cappella grupām Baltijā. Ņemot vērā šī mūzikas žanra mazpazīstamību, Latvian Voices sadarbībā ar Valmieras pilsētu ir izvirzījuši mērķi ik vasaru iepazīstināt klausītājus ar a cappella mūzikas daudzveidību un aktualitātēm pasaulē, nodrošinot kvalitatīvus pašmāju mākslinieku un ārzemju grupu koncertus, kā arī rīkojot iedvesmojošas meistarklases a cappella praktizētājiem. Festivāls norisinās dažādās šarmantās Valmieras lokācijas vietās, atklājot šī reģiona un vasaras sezonas burvību.

Brīvdabas kino vakars Valmiermuižas parkā. Filma "Māsas"
2023-08-17 21:00 - 23:00 | Valmiermuižas parks
17. augustā plkst. 21.00 Valmiermuižas parkā notiks brīvdabas kino vakars. Tajā tiks demonstrēta Lindas Oltes filma “Māsas”. Pirms kino seansa norisināsies tikšanās ar filmas pārstāvjiem.

Sociāla ģimenes drāma “Māsas” stāsta par bērnunamā uzaugušām māsām Anastasiju un Diānu, kurām rodas iespēja tikt adoptētām amerikāņu ģimenē. Filmas galvenā varone ir dumpinieciskā Anastasija, kura ir pārliecināta, ka viņai nekādi adoptētāji nav vajadzīgi. Kad meitene uzzina savas bioloģiskās mātes Allas atrašanās vietu, Anastasija nolemj darīt visu, lai atjaunotu kontaktu un iemantotu mammas mīlestību.

Lomās – Emma Skirmante, Gerda Aljēna, Katrīna Krēsliņa, Iveta Pole, Elita Kļaviņa u.c.
Režisore un scenārija autore Linda Olte
Operators Aleksandrs Grebņevs
Māksliniece Laura Dišlere
Producenti Matīss Kaža, Una Celma, Dace Siatkovska
Komponists Federico Campana
Kostīmu māksliniece Sieglinde Michaeler
Montāžas režisori Linda Olte, Andris Grants
Skaņu režisors Aleksandrs Vaicahovskis

Pasākumu organizē Valmieras Kultūras centrs sadarbībā ar Valmiermuižas kultūras biedrību un Latvijas Kinematogrāfistu savienību.
Pasākuma apmeklējums bez maksas.

Koncertsērija “Augusta debesīs” ar Shipsea, Laimu Jansoni un Miķeli Putniņu
2023-08-20 18:00 - 19:30 | Neikenkalna dabas koncertzāle Dikļos
20.augustā plkst. 18.00 Neikenkalna dabas koncertzālē Dikļos izskanēs noskaņu koncerts “Augusta debesīs”, kurā muzikālos stāstus stāstīs ģitārists, solists un dziesmu autors Miķelis Putniņš no grupas “Ezeri”, koklētāja un etnomuzikoloģe Laima Jansone un mūziķis Jānis Šipkēvics.
Noskaņu koncertsērija “Augusta debesīs” ir tradicionāls notikums Dikļos, kas šogad notiks jau ceturto reizi, un kas godina režisoru Uģi Brikmani un viņa vērtības, uzturot kopīgo kultūras mantojumu Dziesmu svētku šūpuļvietā.
“Ļaudis ir aicināti uz vieglu un patriotisku noskaņu koncertu, kurā savijas virtuozas improvizācijas ar melodiskām dziesmām, un tas viss ar skatu “Augusta debesīs”. Uģis Brikmanis ir tas, kurš loloja un cēla Neikena dabas koncertzāli no jauna, bet mēs turpināsim to ievizēt un ieskandināt. Dikļi ir vieta, kurā ļaudis pulcējušies pirmajiem Dziedāšanas svētkiem, vieta, caur kuru modusies tautas apziņa, un šobrīd mums aizvien vairāk ir jāizkopj savas vērtības,” stāsta koncerta mākslinieciskā vadītāja Laima Jansone.
Par koncerta tituldziesmu izvēlēta Imanta Ziedoņa un Renāra Kaupera, Raimonda Tiguļa un Laimas Jansones “Augusta debesīs”. Koncertā skanēs gan latviešu tautas dziesmas, gan mūziķa Jāņa Šipkēvica autordarbi un Laimas Jansones kokles.
Uģis Brikmanis bija režisors visiem lielajiem pasākumiem, kuri notika Neikenkalna dabas koncertzālē: “Pirmajiem Dziedāšanas svētkiem – 150!”, folkloras festivāliem “Baltica”, deju uzvedumam “No zobena saule lēca”, kas pirmo uzvedumu dabā piedzīvoja tieši Dikļos, Dziesmu svētku modelēšanas koncertam. Viņš ticēja, ka laba mūzika, labi vārdi, vienošanās kopīgā dejā ir
veids, kā atklāt kultūrvēsturisko, leģendām apvīto vietu patieso dabu.
2020.gadā dabas koncertzālē tika uzstādīta spoguļtērauda piemiņas plāksne “Vēstule no Uģa”, kas reizē ir arī vēstījums no Brikmaņa. Plāksnes spogulis simbolizē viņa gaismas ceļa ideju, kas ik dienu iet kopā ar tautu un ik reizi, kad Neikenkalna dabas koncertzālē norisināsies pasākumi, Brikmaņa paustajos vārdos spoguļosies koristu un dejotāju tautas tērpu raksti, tā mūžīgi turpinot viņa ideju.
Plāksnes autors ir mākslinieks Ivars Mailītis, un tās izgatavošana finansēta no ienākumiem, kas gūti no pirmā koncerta “Augusta debesīs” biļešu pārdošanas.
Kā zināms, Uģis Brikmanis aizgāja mūžībā 2018. gada augustā.
Biļetes “Biļešu Paradīze” kasēs un pasākuma norises dienā Dikļos, Neikenkalna dabas koncertzālē. Pirmās 100 biļetes: 12 EUR, vēlāk un pasākuma norises dienā – 15 EUR. Biļetes: https://www.bilesuparadize.lv/lv/event/130047

Erudīcijas spēle "Zini! Mini! Uzzini!"
2023-08-23 19:00 - 21:15 | Kokmuižas pils kompleksā
Erudīcijas spēles “Zini! Mini! Uzzini!” sezonas noslēdzošā spēle augustā jau pavisam drīz!
Sakarā ar lielo dalībnieku interesi un ierobežoto komandu skaitu, ko varam uzņemt spēlē, izsludinām konkrētu laiku, kurā sāksies pieteikšanās – 9. augustā plkst. 13.00.
Spēle 23. augustā plkst. 19.00 pie Kokmuižas parkā!
Piesakies un izlasi noteikumus – www.ziniminiuzzini.lv
Lai spēle būtu patīkamāka, aicinām līdzi ņemt savus iecienītākos našķus un dzērienus.
Sezonas galveno balvu – braucienu uz Briseli nodrošina Eiropas Parlamenta deputāte Inese Vaidere.
Spēles 2023.gada sezonā atbalsta Valmieras 5.vidusskola un Valmieras Kultūras centrs.
Uz tikšanos spēlē!

"Lielais blieziens" Valmierā
2023-08-26 12:00 - 2023-08-27 03:00 | Valmieras estrāde, Dīvaliņa iela 10A, Valmiera, Latvija
Lielais blieziens Valmierā!
Aktivitātes bērniem, atrakcijas un spēles!
Tiktok skatuve, kur dziedošie Tiktokeri cīnīsies par žūrijas un skatītāju simpātijas titulu!
Uz vienas skatuves 19 stundu garumā estrādi satricinās visiem zināmi hīti no virknes pazīstamu mūziķu, kas vienaldzīgu neatstās nevienu.
Sākam jau 10.00 no rīta ar koncertu un programmu bērniem, mazos viesus priecēs animatori, atrakcijas un Kristīnes Šomases un Sabīnes Berezinas koncerts.
Ap pusdienas laiku startēs Tiktok skatuve ar noteikti tevis redzētiem izpildītājiem telefonā populārākajā aplikācijā pasaulē, nāc un balso par savu favorītu, jo tieši skatītāji noteiks, kurš uzvarēs saņemot visvairāk sirdis uz īstas skatuves!
Pēc plkst 15.00 sāksies Latvijā pazīstamu un mīlētu mākslinieku, grupu uzstāšanās, kas ar īsām pauzēm, kurās jūs izklaidēs DJ Roberts Lejasmeijers, turpināsies līdz pat 5.00 no rīta.
Lielajā bliezienā Valmierā 2023 uzstājas:
Singapūras Satīns
Tranzīts
Apvedceļš
Riga Reggae
Z-Scars
Rassell & Sabīne Berezina
Patrisha
DJ Roberts Lejasmeijers
Vakara vadītājs – Intars Rešetins!
Visu pasākuma laiku darbosies kafejnīcas un bāri ar plašā izvēlē siltām un aukstām uzkodām, dzērieniem, atspirdzinošiem kokteiļiem, saldumu un našķu pils ar cukurvati, popkornu, saldējuma kokteiļiem varavīksnes krāsās u.c gardumi, īsts piedzīvojums mazajiem!
Lielais Blieziens piedāvā – Bezmaksas ieeja:
Bērniem līdz 11 g. (uzrādot personu apliecinošu dokumentu)
26. un 27. augusta jubilāriem (uzrādot personu apliecinošu dokumentu)
1. un 2. grupas invalīdiem (uzrādot derīgu apliecību un personu apliecinošu dokumentu)

Grupas "Sudden Lights" koncerts #PirmaisValmierā
2023-09-01 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
1. septembrī plkst. 19.00 aicinām uz grupas “Sudden Lights” koncertu #PirmaisValmierā Valmieras Kultūras centrā! Pēc koncerta – ballīte ar DJ Bernadeta.
“Sudden Lights” ir Latvijas alternatīvā roka grupa. Grupas darbība aizsākās 2012. gadā, kad to izveidoja četri draugi, kas tolaik mācījās Pāvula Jurjāna mūzikas skolā. Pirmais solis ceļā uz izaugsmi grupai bija uzvara Rīgas Valsts 1. ģimnāzijas jauno mūziķu konkursā “Pirmā Plate” 2015. gadā. Par pirmās vietas iegūšanu grupai bija iespēja ierakstīt savu oriģināldziesmu “Tik Savādi”. Tā kļuva par pirmo Sudden Lights izdoto dziesmu.
2023. gadā grupa piedalījās Latvijas Televīzijas rīkotajā dziesmu konkursā “Supernova 2023” ar dziesmu “Aijā”, kurā ieguva 1. vietu un iespēju pārstāvēt Latviju 2023. gada Eirovīzijas dziesmu konkursā.
Pirmsskolas vecuma bērniem, skolēniem un studentiem ieeja bez maksas (uzrādot skolēna/studenta apliecību un saņemot ieejas karti Valmieras Kultūras centra kasē).
Biļetes cena: 10 EUR. Biļetes: https://www.bilesuparadize.lv/lv/event/129287

Kokmuižas svētki
2023-09-09 10:00 - 2023-09-10 10:00 | Kokmuižas pils kompleksā
9.septembrī Kocēnos norisināsies IX Kokmuižas svētki, aicinot piedalīties senās Kokmuižas riktēs un izbaudīt muižas svētku gaisotni.
Sendienās Kokmuižā saimniekoja ar vērienu. Tur bija savas dzirnavas, pienotava, degvīna dedzinātava un alus brūzis. Uz vietas tika sarūpēts viss nepieciešamais gan ikdienas kungu un saimes galdam, gan smalkām riktēm. Ļaudis brūvēja, medīja, zvejoja un rīkoja varenas dzīres.
Kokmuižas svētku laikā aicinām degustēt, baudīt, cienāties un iepazīt muižas ēdienu un dzērienu, ko iespējams pagatavot dabā, receptes. Tolaik svarīgi bija ievērot labas manieres, tādēļ dalīsimies ar galda etiķetes un noformējuma ieteikumiem un izzināsim etiķetes nozīmi arī citās jomās.
Labos muižas svētkos jābūt ne tikai bagātīgai un daudzveidīgai norišu programmai, bet arī brangam muižas tirgum un andelei, tālab agrāko laiku godību varēs sajust arī muižas tirgū, kurā pulcēsies liels skaists tirgotāju ar dažādiem labumiem.
Programma
Kokmuižas pils teritorijā no plkst. 10.00 norisināsies muižas tirgus un riktes: plkst. 10.00–16.00 – muižas tirgus un andelēšanās, kā arī Mārtiņa Sirmā, restorāna “Vecpuisis” un restorāna “Promenāde – garda vieta” šefpavāru īpašie piedāvājumi, turklāt Mārtiņš Sirmais aicina piedalīties pončiku ātrēšanas sacensībās (pieteikšanās šeit); plkst. 11.00 – receptes noslēpuma atklāšana un izgaršošana no “Tā pirmā pavāru grāmata 414 senas receptes no 18. gadsimta” kopā ar senu ēdienu recepšu pieradinātājām Indru Vīlisteri un Indru Bērziņu.
Tāpat arī Kokmuižas teritorijā, plkst. 11.00 tiekoties Kokmuižas pils dārzā pie sfēriskā saules pulksteņa, norisināsies ekskursija kopā ar vēsturnieci Inetu Amoliņu. Galamērķis – Kocēnu zirgaudzētava.
Kokmuižas pils dārzā plkst. 11.00 aicinām uz svētku atklāšanu – muižas dejas ar seno deju kolektīvu “Ballare” (Rīga) un “Magnolia” (Cēsis). Uzstāsies arī VPDK “Savieši”. Savukārt plkst. 14.00–14.15 būs skatāma deju grupas “Baltā” izrāde “Paradīze”. Jāpiemin, ka plkst. 19.40–19.55 izrāde būs skatāma arī Kokmuižas promenādē pie lielā vītola.
Kokmuižas dīķī plkst. 11.00–20.00 būs iespēja izbraukt ar laivu.
Kokmuižas pilī (tā būs atvērta apskatei) plkst. 11.30 būs skatāma Latvijas Leļļu teātra izrāde bērniem “Divi mazi mežonēni”, rosinot doties dabā, ļauties brīvībai, iztēlei un neapslāpētam bērnības garam.
Kokmuižas promenādē uz skatuves no plkst. 12.00 norisināsies Mākslas pikniks. Plkst. 12.00–12.40 svētku ieskandināšana ar Rūjienas Kultūras nama pūtēju orķestri “Tālavas taurētājs”, diriģents Gvido Brenčevs. Plkst. 13.00–14.00 – grupas “Sunny Groove Dixie” koncerts. Plkst. 14.30–15.30 aicinām uz grupas “The Coco’nuts” koncertu. Plkst. 16.00–17.00 skanēs dziesmas kopā ar latviešu mūzikas duetu “Čipsis un Dullais”. Plkst. 20.00–21.15 aicinām uz vakara koncertu ar grupu “Tautumeitas”, piedaloties arī deju grupai “Baltā”. Savukārt plkst. 21.30–01.30 būs balle kopā ar grupu “Ceļojums”.
Kokmuižas klētī (Kocēnu bibliotēkas Velvju zālē) plkst. 12.00–13.00 aicinām uz nopietniem un arī kurioziem medību stāstiem, ar tiem dalīsies Jānis Ence. Jāpiemin, ka no 9. septembra līdz 16. oktobrim klētī būs skatāma Jāņa Ences medību trofeju ekspozīcija un Annijas Ratnieces fotogrāfiju izstāde “Medību mirkļi”.
Kokmuižas senajā saimniecības ēkā “Kokmuiža” (Jāņa Ķenča iela 12) plkst. 13.00 uz lekciju “Galda noformējums svētkiem” un uz svinību galda dekorēšanas demonstrēšanu aicina Baiba Prindule-Rence. Plkst. 14.00 būs skatāma īsfilma ģimenēm ar bērniem “Zelta uzvedība. Galda kultūra”. Plkst. 14.30 aicinām uz sarunu ar Valmiermuižas alus saimnieku Aigaru Ruņģi un Valmiermuižas kultūras biedrības pārstāvi. Uzzināsim vairāk arī par zīmolu “Kokmuižas alus”, jāpiemin, ka pieaugušajiem būs iespēja alu degustēt. Plkst. 17.00–18.00 uzstāsies Katrīna Gupalo ar Imanta Kalniņa dziesmu programmu “7 skumjas zvaigznes”. Plkst. 18.00 būs skatāma franču komēdijas “Tāda ir dzīve” kino seanss. Režisori: Olivjē Nakače un Eriks Toledano. Lomās: Žans Pjērs Bakri, Žils Lelušs, Žans Pols Rūvs u.c.
Tāpat arī Kokmuižas svētkos plkst. 10.00–16.00 būs ZOO “Mežiņi” dzīvnieku sētiņa. Plkst. 10.00–16.00 interesentus uz mobilo staciju aicinās Valmieras Tūrisma informācijas centrs. Plkst. 11.00–16.00 norisināsies Kocēnu 38. skautu vienības darbnīcas un aktivitātes. Plkst. 11.00–17.00 ikviens aicināts piedalīties mālu darbnīcā kopā ar “Vaidavas Keramisti” un “Vaidava Ceramics”. Plkst. 13.00–17.00 būs izjādes ar Valmiermuižas zirgu staļļa ponijiem (maksas aktivitāte – 5 EUR/ aplis). Plkst. 11.00–16.00 aicinām Antas Ūsiņas un Lauras Graudiņas vadītā kaligrāfijas darbnīcā izveidot savu ielūgumu uz Kokmuižas svētkiem.
Svētku programmu vadīs Robijs Trankalis.
Kokmuižas svētki norisināsies jau devīto reizi.

Sansusī vakars Valmierā
2023-09-16 17:00 - 23:30 | Valmieras ūdens
Pirmā rudens mēneša viducī, 16. septembrī, Valmieras ūdens bioloģiskās notekūdeņu attīrīšanas iekārtu teritorijā (Grīšļu ielā 6) notiks Sansusī vakars kā ierasts trijās kārtās ar ķirsīti. Programmā gan kamermūzika un mūziķu kautiņu pusfināls, gan cirks no Somijas un 20 minūšu diskotēka. Teritorija apmeklētājiem tiks atvērta jau no plkst. 16.00, pirmais priekšnesums plkst. 17.00.
Vakara sākumā operdziedātājs un festivāla Sansusī izveidotajs Armands Siliņš-Bergmanis kopā ar sitaminstrumentālistu Reini Tomiņu izpildīs kamermūzikas programmu, kur centrā būs Andra Dzenīša cikls “Mēra dziesmas” (2022. gads) un Alises Rancānes svaigi uzrakstītais “Lauka galā” (pirmatskaņojums). Vakara vidus daļā būs Sansusī mūziķu kautiņu turnīra spraigs pusfināls, kurā jau zināms, ka piedalīsies ērģelnieks Oskars Kalniņš un saksofonists Rūdolfs P. Rubenis. Vakaru noslēgs fiziskā līdzsvara apšaubīšana un izpēte Somijas laikmetīgā cirka trupas “Lumo company”; izrādē “Fineline”; (https://www.lumocompany.com/fineline), kurā piedalās arī latviešu pianists
Ēvalds Lazarevičs. Vakara punkts uz “i” jeb ķirsītis – enerģijas izlāde 20 minūšu diskotēkā.
Apmeklētājiem uz vietas būs iespējams iegādāties dzērienus bārā un, pieturoties pie Sansusī tradīcijām, stiprināties ar veģetārām un vegānām maltītēm.
Biļetes iespējams iegādāties Sansusī mājaslapā šeit: https://sansusi.lv/events/sansusi-vakars-valmiera/.
Sansusī vakari aizsākās Rīgā 2014. gadā, kad festivāla Sansusī organizatori vēlējās plašākai publikai parādīt, kas notiek Aknīstē augusta otrajā nedēļas nogalē. Līdz šim vakari vairākkārt notikuši Rīgā un Cēsīs, un tagad biedrība centīsies izveidot tradīciju, ka katru gadu tie notiek arī Valmierā.
Pasākumu norisi finansiāli atbalsta Valsts Kultūrkapitāla fonds, Vidzemes plānošanas reģions un Valmieras novada pašvaldība.

Erudīcijas spēle "Zini! Mini! Uzzini!"
2023-09-20 18:30 - 21:00 | Valmieras Kultūras centrs, Rīgas iela 10, Valmiera, Latvija
Erudīcijas spēles “Zini! Mini! Uzzini!” jaunā, piektā sezona jau klāt!
Šoreiz sezona ilgs no septembra līdz maijam. Un pirmā spēle jau vairs nav aiz kalniem – tiksimies 20. septembrī plkst. 18.30 Valmieras Kultūras centrā!
Lai spēle būtu patīkamāka, aicinām līdzi ņemt savus iecienītākos našķus un dzērienus.
Dalības maksa no komandas: 20 EUR. Biļetes iespējams iegādāties tikai Valmieras Kultūras centra kasē.
Plašāka informācija un galdiņu pieejamība – www.ziniminiuzzini.lv
Mūsu atbalstītāji: Baseins “Rifs”, Berga vīns, Brain games, Kino “Gaisma”, Latvijas Leļļu teātris, Latvijas Nacionālā opera un balets, Līgatnes tīklu parks, Livo, LU Botāniskais dārzs, Mežpils alus, Neputns, Rūjienas saldējums, Saules rasa, Saules sveces, Siguldas zoodārzs, Vaidava ceramics, Valmieras teātris, Verry Berry.
Spēli organizē: Valmieras Kultūras centrs, VIJA creative.
Uz tikšanos spēlē!

Rudens koncertsezonas atklāšana. Ksenija Sidorova un SINFONIETTA RĪGA
2023-09-23 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
23. septembrī plkst. 19.00 Valmieras Kultūras centrā norisināsies rudens koncertsezonas atklāšanas koncerts ar Kseniju Sidorovu un SINFONIETTA RĪGA.
Ksenija Sidorova, akordeons
Sinfonietta Rīga
Diriģents Normunds Šnē
Programmā:
Jozefs Haidns Simfonija Remažorā Hob. I:93
Sergejs Ahunovs Čakona akoredonam, perkusijām un stīgu orķestrim
Sergejs Ahunovs Pasakalja vijolei, altam un stīgu orķestrim
Erki Svens Tīrs Phantasma
Ondržejs Adameks Ca tourne ça bloque
Kad 1791. gadā Jozefs Haidns pirmoreiz ierodas Londonā, viņu uzņem ar lielu sajūsmu – izslavētā Vīnes meistara pielūdzēju vidū ir gan mūziķi un politiķi, gan tirgoņi, akadēmiķi un pat karaliskā ģimene. Ar ovācijām tiek sveikta cēla svinīguma un eleganta humora pilnā Remažora simfonija – pirmā no kopskaitā divpadsmit meistara “Londonas simfonijām”.
Miglainā Albiona metropolē žilbinošu karjeru aizsākusi arī Sinfonietta Rīga 18. sezonas atklāšanas koncerta īpašā viešņa Ksenija Sidorova. Temperamentīgās akordeona vēstneses meistarīgā spēle un emocionāli niansētā izteiksme iedvesmojusi ne vienu vien komponistu. Viņu vidū arī Kijivā dzimušais Sergejs Ahunovs, kura pirms četriem gadiem sarakstītā Čakona veltīta izcilajai solistei.
Līdzīgi Ahunovam arī Hījumā iedzimtais Erki Svens Tīrs pirmos panākumus guvis kā rokmūziķis
un vēl aizvien savā jaunradē labprāt šķērso dažādu stilu aizliegtās robežas, savukārt čehu jaunās mūzikas pārstāvis Ondržejs Adameks iedvesmu smeļas atmiņās par tāltālām zemēm un novatorisku skaņrades veidu izzināšanā.
Pasākuma organizatori lūdz bērnu vecākus pirms biļetes iegādes rūpīgi izvērtēt bērnu līdz 7 gadu vecumam klātbūtni šajā koncertā!
Biļetes var iegādāties “Biļešu Paradīzē”: https://www.bilesuparadize.lv/lv/event/128649

Bērzaines Tautas nama amatierteātra izrāde “Vecie draiskuļi”
2023-09-28 20:00 - 21:00 | Kocēnu kultūras nams, Alejas iela 3, Kocēni
28. septembrī plkst. 20.00 Kocēnu Kultūras namā notiks Bērzaines Tautas nama amatierteātra izrāde “Vecie draiskuļi” (režisors Andris Liepiņš).
Lomās: Aivars Kangars, Aija Bille-Ļeščova, Andris Delviņš, Kristīne Čaune, Jānis Lārmanis, Regīna Šalte, Jānis Putniņš, Gunta Allika, Agita Dzene.
Mūzika: Guntars Aizupietis
Ieeja 3 eiro. Biļetes pirms pasākuma varēs iegādāties norises vietā – Kocēnu Kultūras namā.

Starptautiskajai senioru dienai veltīts koncerts un balle
2023-10-01 15:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
1.oktobrī plkst. 15.00 Valmieras Kultūras centrā norisināsies Starptautiskajai senioru dienai veltīts pasākums.
Koncertā klātesošos priecēs Valmieras Kultūras centra mākslinieciskās pašdarbības kolektīvi – VPDK “Gauja”, SDK “Gauja FIX”, vīru koris “Imanta”, kamerkoris “Kaķi”, izpildot gan skaistākās dejas no šīsvasaras svētkiem, gan kopīgi ar skatītājiem dziedot zināmas un iemīļotas dziesmas.
Pēc koncerta notiks lustīga balle ar grupu “Ziņģes brāļi”. Aicinām līdzi ņemt groziņu!
Ieeja bez maksas, saņemot ieejas karti Valmieras Kultūras centra kasē.

Nutriciologu vadīta lekcija "Imunitātes stiprināšana ar dabas vielām bērniem un pieaugušajiem"
2023-10-04 18:00 - 19:00 | Valmieras Kultūras centrs, Rīgas iela 10, Valmiera, Latvija
4. oktobrī plkst. 18.00 Valmieras Kultūras centrā notiks nitriciologu vadīta lekcija “Imunitātes stiprināšana ar dabas vielām bērniem un pieaugušajiem”.

Ģitāras virtuozi Gints Smukais un Ian Ethan Case (ASV) koncertprogrammā "Landscapes"
2023-10-05 19:00 - 20:00 | Kocēnu kultūras nams, Alejas iela 3, Kocēni
5. oktobrī plkst. 19.00 uz koncertprogrammu “Landscapes” Kocēnu Kultūras namā aicina ģitāras virtuozi Gints Smukais un Ian Ethan Case (ASV).
Karstasinīgi ritmi, melodijas un virtuozitāte. Akustisko ģitāru meistari Ian Ethan Case un Gints Smukais koncertā ievedīs klausītāju krāšņā muzikālajā ceļojumā,
Pēc 2018. gadā izdotā albuma “Earth Suite” (Candyrat Records), kurā piedalījās 12 viesmūziķi, 2023. gadā Ians Keiss atgriezīsies pie solo formāta, kas no jauna papildināts ar kājas perkusijām un jauniem elektroniskiem efektiem, kuri gaumīgi integrēti viņa meistarīgajā akustiskajā spēlē un nevainojamā dzīvās cilpas izmantošanā.
Abi mākslinieki izpildīs savu oriģinālmūziku, kā arī zināmas Latviešu un ārzemju melodijas, un demonstrēs ģitāras pirkstu spēles (“fingerstyle”) smalko mūzikas pasauli, kurā var satikties itin visi žanri.
Ieeja: 7 EUR.

Rikardiona koncerts "Dzeja. Akordeons. Latgale"
2023-10-06 19:00 - 20:30
Trīs vārdu salikums piecos koncertos veidos muzikāli skanīgu īpašu gaisotni, pirmatnīgas sajūtas, etnisko piederību, latgaļu unikālo vienkāršību un sirsnību. DZEJA. AKORDEONS. LATGALE mijiedarbosies savā starpā un veidos emocionālu daudzveidību.
Grundzāles kultūras nama vadītāja INGA RUKA-LAZDIŅA ir sākusi sacerēt savus dzejoļus jau no 10 gadu vecuma. Inga ir talantīga vairākās jomās. Viņas komponētā dziesma “Ko man ar Tevi padarīt” 1994. gadā “Mikrofona” aptaujā saņēma nominācijas “Gada debija” un “Lipīgākais meldiņš”. Toreiz no 80 dziesmām Raimonds Pauls piešķīra nomināciju tieši šai dziesmai. Inga ieguva atpazīstamību piedaloties televīzijas “Sirdsdziemu” raidījumā nodziedot dziesmu “Trīs dzejnieku mīlas vārdi”. Koncertos Inga izpildīs savus visskaistākos komponētos skaņdarbus un ļaus dzejai skriet pa Jūsu emociju tirpiņām.
Akordeons ir unikāls instruments, kurš ar pirmo skaņu spēj atvērt visciešākās dvēseles. Šī skaņa jau gadsimtiem ilgi veido pamatu tautasdziesmām, dziesminiekiem, etniskajai mūzikai un citiem daudz augstākiem žanriem. Akordeons RIKARDIONA dzīvē ir ienācis 21 gada vecumā. Toreiz jaunietis neaptvēra cik liela nozīme ir šim instrumentam viņa dzīvē. 2 gadi Rīgā pie privātskolotāja, vokālās stundas Cēsīs, 6 stundas dienā muzicējot, radās Rikardiona šedevri – “Odiņš”, “Mīlas tuksnesis”, “Gliemezis”, “Vilciens”, “Mākoņos”. No akordeona klasikas līdz viņa darbības vairākām virsotnēm – 1. vieta “OKARTES SKATUVE”, 1. vieta “LATVIJAS SIRDSDZIESMA”, 2016. gadā “BEZGALĪBAS BALVA”.
Latgaļu dvēsele JURIS OSTROVSKIS ar savu daiļradi ir iekarojis klausītāju sirdis visā Latvijā. Juris, kā jau kārtīgs patriots, savās dziesmās apdzied Latvijas dabu un cilvēkus. Jurim piemīt īstena latgaļu būtība un viņa sirsnība plūst kā Daugava caur Latviju. Jura komponētās dziesmas – “Daugaveņa”, “Viss tikai Tev”, “Hej bruoļ- latgalīt”, “Vacuoku sēta” ļaus Jums sajust latgaļu unikālo vienkāršību, sirsnību un neatņemamas Latvijas tautas vērtības.
Uzbursim īpašo gaisotni kopā!
Uz tikšanos.

Ričijs Rū 2 "Ceļojums uz Āfriku"
2023-10-07 14:00 - 15:00 | Valmieras Kultūras centra lielā zāle, Rīgas iela 10, Valmiera, Latvija
Ar jaunu koncertuzvedumu “Ričijs Rū 2// Ceļojums uz Āfriku” pie saviem skatītājiem dodas iemīļotais bērnu grāmatu varonis lācēns Ričijs Rū un viņa draugi.
Gaisa balons cēlās arvien augstāk un augstāk. Lācēnu pārņēma priecīgs satraukums. Šis bija viņa pirmais ceļojums. Ričijs pievēra acis un dziļi ieelpoja. Gaiss smaržoja pēc piedzīvojumiem!
Bērnu iemīļotais varonis lācēns Ričijs Rū ar gaisa balonu devies pie draugiem plašajā pasaulē.
Viņu jau gaida mērkaķītis Kikī, garā žirafe, zilonēns Bombero, lauva, rozā flamingo, mazais pingvīns un kāda ļoti īpaša satikšanās.
Iepazīsim lācēna Ričija Rū jaunos draugus un kopā dosimies krāšņā muzikālajā piedzīvojumā.
Koncertuzvedumā skanēs dziesmas no tikko iznākušās grāmatas un dziesmu albuma “Ričijs Rū rīko koncertu 2”.
Tāpat kopā nodziedāsim jau bērniem labi zināmos hitus “Ričijs Rū ar gaisa balonu” un “Ričijs Rū ar ģitāru”.
Koncertuzvedumā piedalīsies: Lauris Reiniks, Rūta Reinika – Preisa, Beāte Svarinska, Edgars Šteins, Anita Levša, Sofija Timma, Artūrs Fatjkins, Luīze Annija Zalcmane, Ričards Preiss un citi lācēna draugi.
Lai Ričijam Rū labs ceļavējš!

Andrejam Lihtenbergam 85. Koncerts "ZIEMEĻU SERENĀDE"
2023-10-08 15:00 - 16:30 | Valmieras Kultūras centra lielā zāle, Rīgas iela 10, Valmiera, Latvija
Septiņdesmito gadu zvaigzne Andrejs Lihtenbergs šogad atzīmētu savu 85. jubileju. Izcils balss tembrs, stalts, vīrišķīgs tēls un savas paaudzes pielūgsmes objekts.
Pēc īpaša klausītāju pieprasījuma turpinām koncertu sēriju „Andrejam Lihtenbergam 85. Ziemeļu serenāde”.
Koncertā apvienojušies mūsdienu vīrišķīgāko balsu īpašnieki – Normunds Rutulis, Mārtiņš Kanters un Andris Ērglis (Valmierā JĀNIS STRAZDIŅŠ), kuri izdziedās populārākās un mīlētākās Andreja Lihtenberga dziesmas – Deviņvīru spēks, Vakara dziesma, Ziemeļu serenāde, Tautas acis, Mazā Tu man patīc, Zemes vējš un daudzas citas septiņdesmito gadu melodijas, kas iesakņojušās no paaudzes paaudzē.
Koncerta muzikālo noformēju radīs grupa Jura Kristona vadībā – Edijs Šimiņš (bungas), Modris Laizāns (bass), Jānis Kalniņš (ģitāra), trio “Oranžās” (daiļvokāls), Zintis Žvarts (saksofons), Sandris Skeranskis (trompete), Ainars Ansons (trombons).
Koncerta režisors – Valdis Pavlovskis.

Marijas Naumovas jubilejas koncerts "FIESTA de MARIA”
2023-10-12 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Marijai jau kopš bērnības patīk rīkot svētkus. Tieši tāpēc, savas 2023. gada vērienīgās jubilejas – 30 gadi uz skatuves un dzīves rituma – 50, vēlas atzīmēt ļoti krāšņi un priecīgi. Mūsu Ziemeļzemes platuma grādos Saules gaisma un siltums ir ļoti maz, tāpēc Marija vēlas dāvāt publikai savu sen sapņos iedomātu koncertu “FIESTA de MARIA”. Muzikāls koncertšovs ugunīgi saulainos Latino ritmos. Šie svētki būs kā tāds neliels brazīļu festivāls, kurā mijiedarbosies kubiešu un meksikāņu deju ritmi, kā arī argentīniešu kaisle un Marijai tik mīļās Samba un Bossa Nova.
Uz skatuves būs brīnišķīgu mūziķu komanda un viesi no dažādām Saules siltuma apdāvinātām valstīm. Tādām kā Francija, Brazīlija, Čīle u.c.
Muzikālā materiāla aranžijas veidos patiesi fantastisks mūziķis, ģitāras virtuozs, komponists un Marijas, kā arī Latvijas mūziķu draugs no Parīzes – Sebastjens Žinjo (Sebastien Giniaux), (Francija), kurš šajā projektā būs tandēmā ar Žorisu Viskuesnelu (Joris Visquesnel), ( Francija). Sebastjens koncertā spēles ģitāru un čellu, bet Žoriss – brazīļu ģitāru Kovakinjo.
Uz skatuves viņiem piebiedrosies perkusionisti – Miguels H. Giraldi (Čīle) un Rodrigo Manfrinatti (Brazīlija).
Protams, arī Marijas ilggadējie skatuves partneri, Latvijā pazīstamie mūziķi: Rolands Beļēvičs (klavieres), Andris Buiķis (bungas), Norberts Skraucis (bass), Jegors Kovaikovs (ģitāra), Artūrs Noviks (bandeņions), Zintis Žvarts (saksafons), Normunds Piesis (trompete), Uldis Ziediņš (trombons).
Marijas jubilejas koncertā uz skatuves būs sagaidāmi arī viņas draugi – dziedātāja, aktrise Līga Robežniece (vokāls), projekta “Dejo ar zvaigzni” deju partneris – Agnis Rūja un dejotāja Viola Abramova, ka arī ugunīgā dejotāja no Brazīlijas – Vanessa. Neizpaliks arī pārsteiguma viesi.
Koncerta programmā skanēs: publikai zināmas un sen nedzirdētas dziesmas no Marijas gadu gaitā izloloto albumu klāsta, koncertu repertuāra un izrādēm – pavisam citā skanējumā. Maestro Raimonda Paula, Nika Matvejeva, Ivara Musta dziesmas ar apburošajiem Jāņa Petera, Imanta Ziedoņa, Guntara Rača, Valda Atāla, Ojāra Kalniņa, Marata Samauska un citu autoru vārdiem. Tiks iekļautas arī Marijas pašas īpaši radītās dziesmas Starptautiskā dziesmu konkursa ”Eirovīzija” skatuvei – “I wanna”, “Hey boy follow me” un daudzas citas melodijas, kas mīļas ne tikai dziedātājai, bet arī klausītājiem un skatītājiem.
Lai arī koncerts solās būt gana retrospektīvs, protams, skanēs pavisam jaunas dziesmas, kas tiek radītas tieši šiem jubilejas koncertiem, kā arī daži pasaules hiti, kuriem skanot, nav iespējams nosēdēt mierīgi uz vietas, jo tā vien gribās dejot.
Šie svētki nav iedomājami bez krāšņiem kostīmiem, dejām, negaidītiem viesiem un patīkamiem pārsteigumiem.
Dzīve, lai cik sarežģītiem scenārijiem rakstīta, ir kā šampanietis – dzirkstoša, neaizmirstama un unikāla!
Koncertu norises vietas un laiks:
24.08. / 19:00 Jelgava – Brīvdabas koncertzāle “Mītava”
25.08. / 19:00 Liepāja – Koncertdārzā “Pūt vējiņi”
26.08. / 19:00 Cēsis – Koncertzāle “Cēsis”
27.08. / 19:00 Jūrmala – Dzintaru koncertzāle
12.10. / 19:00 Valmiera – Kultūras centrs
13.10. / 19:00 Ogre – Kultūras centrs
14.10. / 19:00 Daugavpils Kultūras pils
15.10. / 18:00 Rēzekne – Latgales vēstniecība “Gors”
Biļetes iespējams iegādāties “Biļešu paradīze” kasēs, internetā: https://www.bilesuparadize.lv/lv/performance/26091
Pērkot 8 gb. un vairāk biļetes tiek piešķirta atlaide 10 %.
Organizators: SIA SINKOPA

"Kapteiņa Granta bērni"
2023-10-13 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Jau 6. oktobrī skatītāju vērtējumam tiks nodota Latvijas Jaunatnes teātra jaunā muzikālā izrāde “Kapteiņa Granta bērni”, kurā skanēs Imanta Kalniņa mūzika ar Knuta Skujenieka tekstiem.
Pirms 50 gadiem izrāde “Kapteiņa Granta bērni” tika iestudēta Jaunatnes teātrī, tādēļ daudzu atmiņā vēl ir Andra Freiberga monumentālā scenogrāfija un Māras Ķimeles režija. Šoreiz Žila Verna vērienīgā romāna iestudējumu veido režisore Laila Kirmuška, bet uz skatuves būs
redzami Jānis Skanis vai Imants Vekmanis (kapteinis Grants), Miks Galvanovskis (kapteinis Džons Mengls), Jānis Kirmuška (Paganels), Edgars Lipors (lords Glenervens), Zane Vaļicka (lēdija Glenervena), Māris Skrodis (Talkavs un Toms Ostins), Sandija Misika (Mērija), Sandis Bergholds (Roberts), Dzintars Lipors (Airons un Tirgotājs), Madars Zvagulis (pulkvedis Maknebs) un citi aktieri. Horeogrāfijas izrādei veido Sanita Misika, skaņdarbu muzikālās aranžijas – Raitis Aukšmuksts, bet izrādes vokālais pedagogs ir dziedātājs Juris Vizbulis.
“Pēc rokoperas “Mauglis”, kas tika atzīta par 2021. gada izcilāko kultūras pasākumu un Covid-19 mājsēdes dēļ arī par programmā “Latvijas Skolas soma” skatītāko izrādes ierakstu, “Kapteiņa Granta bērni” ir nākamais Latvijas Jaunatnes teātra lieluzvedums, kurā bez aktieriem piedalīsies arī vairāki desmiti tautas deju ansambļa “Dzintariņš” dejotāji un Latvijas Jaunatnes teātra studijas audzēkņi”, stāsta izrādes producents Juris Millers. “Šis ir aizraujošs, negaidītiem pavērsieniem un piedzīvojumiem bagāts stāsts visai ģimenei, kuru īpaši paspilgtina Imanta Kalniņa un Knuta Skujenieka leģendārās dziesmas.” Režisore Laila Kirmuška piebilst: “Šī izrāde būs par drosmi, mīlestību, pārbaudījumiem un piedzīvojumiem.
Skatoties uz paša kapteiņa Granta bērniem varu teikt – nekad nevajag ļauties izmisumam. Drosme atsver visu!”
Muzikālās izrādes “Kapteiņa Granta bērni” pirmizrāde notiks Ādažu kultūras centrā 6. oktobrī, kam sekos izrādes Ogrē (7. oktobrī), Rīgā, VEF kultūras pilī (8. oktobrī – izsludināta arī papildizrāde!), Valmierā (13. oktobrī), Ventspilī (15. oktobrī), Jelgavā (21. oktobrī), un
Liepājā (22. oktobrī). Jau šobrīd ir nopērkamas biļetes arī uz 2024. gadā paredzētajām izrādēm Ulbrokā, Jēkabpilī, Cēsīs un Siguldā. Izrāde ir iekļauta programmā “Latvijas Skolas soma”, bet biļetes var iegādāties “Biļešu paradīzē”!

Koncerts "Valmieras Vītolsvētki"
2023-10-14 14:00 - 15:30 | Valmieras Sv. Sīmaņa baznīca
14. oktobrī plkst. 14.00 Valmieras Sv. Sīmaņa baznīcā norisināsies koncerts “Valmieras VĪTOLSVĒTKI”. Atzīmējot komponista Jāzepa Vītola 160. jubilejas gadu, koncertā izskanēs skaistākās Jāzepa Vītola komponētās dziesmas.

Koncertā piedalīsies:
vīru koris “Imanta” (mākslinieciskā vadītāja Marika Rolmane, vokālā pedagoģe Solvita Eliņa, koncertmeistare Līga Ivāne);
sieviešu koris “Ausma” (mākslinieciskā vadītāja Vita Grīnhofa, kormeistare Diāna Prande, koncertmeistare Dzintra Vīcupe);
Līga Ivāne (ērģeles),
Maija Ozola (vijole)

Ieeja par ziedojumiem.

Rudens ražas balle ar grupu "Sestā jūdze"
2023-10-14 21:00 - 2023-10-15 02:00 | Kocēnu kultūras nams, Alejas iela 3, Kocēni
14. oktobrī Kocēnu Kultūras namā norisināsies Rudens ražas balle ar grupu “Sestā jūdze”.
Ieeja no plkst. 21.00, balle – no plkst. 22.00. Pasākums notiks pie galdiņiem, aicinām līdzi ņemt groziņu.
Ieeja: 10 EUR.
Plašāka informācija, zvanot pa tālruni 22005508 (Ilona Migla).

Laikmetīgās dejas izrāde bērniem "Eksperiments ar apskāvienu"
2023-10-15 16:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
15. oktobrī plkst. 16.00 Valmieras Kultūras centrā notiks Laikmetīgās dejas izrāde bērniem “Eksperiments ar apskāvienu”.
Izrāde ir plānota kā jautra rotaļa, kur izrādes dalībnieki kopā ar skatītājiem meklēs ceļu uz apskāvienu, un, lai to izdarītu, ir jāizmēģina dažnedažādi apkampienu veidi. Izrādē caur kustību tiek izdzīvoti dažādi attiecību varianti, kuros izrādes tēli grib veidot kontaktu, taču nespēj atrast kopīgu valodu.
Izrādes mērķis ir veicināt mazo skatītāju asociatīvo domāšanu, kā arī iepazīstināt bērnus ar laikmetīgo deju viņiem saprotamā valodā. Izrāde “Eksperiments ar apskāvienu” katram no skatītājiem būs savs unikāls piedzīvojums, balstoties personīgajā pieredzē, tajā pašā laikā
izrādes valoda visiem ir saprotama, jo tiks runāts caur pieskārienu. Izrādei ir interaktīvs raksturs, izrādes laikā bērniem tiek dota iespēja iesaistīties un pārbaudīt, kāds apskāviens ir vislabākais un patīkamākais.
Viens no šīs izrādes mērķiem ir panākt mazo skatītāju interesi procesā uz skatuves un dabisku iesaisti risinājumu meklēšanā, kur katrs bērns, iespējams, sniegs savu pienesumu izrādei.
Pieskāriens ir nozīmīgs komponents ikvienu attiecību veidošanā. Apskāviens ir dabisks veids, kā paust rūpes un mīlestību, un tas spēj būt pat dziedinošs.
Izrāde ir piemērota bērniem vecumā no 3 – 8 gadiem un pieaugušajiem.
Radošā komanda:
režisore – Antra Austriņa,
horeogrāfi un izpildītāji – Alise Putniņa, Katrīna Albuže un Nauris Miķelis Goba
kostīmu māksliniece – Anete Agneta Krišjanova
producente un projekta vadītāja – Diāna Trope
Ieeja bez maksas, ar ielūgumiem, kas pieejami “Biļešu Paradīzē”.
Pasākums norisinās ar Valsts kultūrkapitāla fonda atbalstu.
Foto: Margarita Germane
